Paraiškos paskelbimas pagal Europos Parlamento ir Tarybos reglamento (EB) Nr. 110/2008 dėl spiritinių gėrimų apibrėžimo, apibūdinimo, pateikimo, ženklinimo ir geografinių nuorodų apsaugos bei panaikinančio Tarybos reglamentą (EEB) Nr. 1576/89 17 straipsnio 6 dalį

(2021/C 129/13)

Šiuo paskelbimu suteikiama teisė pareikšti prieštaravimą paraiškai pagal Europos Parlamento ir Tarybos reglamento (ES) 2019/787 (1) 27 straipsnį.

TECHNINĖS BYLOS PAGRINDINĖS SPECIFIKACIJOS

„Bayerischer Bärwurz“

ES Nr. PGI-DE-02580 – 2019 6 7

1. Registruotina geografinė nuoroda

„Bayerischer Bärwurz“

2. Spiritinio gėrimo kategorija

Kiti spiritiniai gėrimai

3. Spiritinio gėrimo apibūdinimas

3.1. Fizinės, cheminės ir (arba) juslinės savybės

Spiritinis gėrimas „Bayerischer Bärwurz“ gaminamas Bavarijoje, daugiausia Bavarijos Miške, tradiciniu būdu iš augalo Meum athamanticum (Jacq.) arba iš augalo Ligusticum mutellina (L.) Crantz šaknų (toliau kartu – Bärwurz augalai).

— Faktinis paruošto vartoti spiritinio gėrimo alkoholio kiekis – bent 40 % tūrio.

— Skaidrumas – skaidrus.

— Spalva – bespalvis arba, jeigu produktas brandintas medinėse statinėse, gelsvos, rausvos arba rusvos spalvos, priklausomai nuo naudojamos medienos rūšies.

— Aromatas – stiprus Bärwurz augalų aromatas, šiek tiek salierus ar vaistinę gelsvę primenantis kvapas.

— Skonis – tipiškas žemės skonis.

— Naudojami maisto priedai ar kitos medžiagos – tam tikrais atvejais žemės ūkio kilmės etilo alkoholis maišomas su iš Bärwurz augalų pagamintu distiliatu ir vandeniu, kad būtų sumažintas iki gerti tinkamo stiprumo.

3.2. Specifinės savybės (palyginti su tos pačios kategorijos spiritiniais gėrimais)

— Skirtingai nuo kitų spiritinių gėrimų, pagamintų iš pirmiau minėtų rūšių augalų, gaminant gėrimą „Bayerischer Bärwurz“ naudojamos tik minėtų rūšių augalų šaknys, siekiant išsaugoti ypač aukštą kokybę ir unikalų aromatą. Kitos augalo dalys nėra naudojamos.

— Spiritinis gėrimas „Bayerischer Bärwurz“ taip pat tradiciškai gaminamas didelės alkoholio koncentracijos, ne mažesnės kaip 40 proc. tūrio, kuri didesnė nei mažiausia 38 proc. tūrio alkoholio koncentracija, reikalinga gaminant gėrimą „Bärwurz“. Didesnė alkoholio koncentracija reiškia, kad produktas yra mažiau praskiestas ir galutinis produktas yra kvapnesnis. Tai suteikia spiritiniam gėrimui „Bayerischer Bärwurz“ ypač savitą ir stiprų skonį.

— Be saldiklių.

— Be dažiklių ar kitų priedų.

— Siekiant išsaugoti spiritinio gėrimo „Bayerischer Bärwurz“ išskirtines juslines savybes, jis paprastai parduodamas siauruose, ruduose, akmens keramikos buteliuose. Specialus akmens keramikos butelio šiluminis ekvivalentas apsaugo spiritinį gėrimą „Bayerischer Bärwurz“ nuo temperatūros svyravimų geriau nei stiklas ir neleidžia iš gėrimo išgaruoti eteriniams aliejams. Be to, išskirtinis akmens keramikos butelis apsaugo eterinius aliejus nuo šviesos ir taip geriau išsaugo unikalią spiritinio gėrimo „Bayerischer Bärwurz“ kokybę ir stiprumą.

4. Geografinė vietovė

Spiritinis gėrimas „Bayerischer Bärwurz“ gaminamas įvairiuose Bavarijos regionuose, daugiausia Bavarijos Miške. Nustatyta geografinė vietovė yra visa Bavarija.

5. Spiritinio gėrimo gamybos metodas

Spiritinis gėrimas „Bayerischer Bärwurz“ gaminamas naudojant Bärwurz augalų šaknis. Bärwurz augalų vaisiai ir sėklos nėra naudojami gaminant spiritinį gėrimą „Bayerischer Bärwurz“, nes ypatingą, unikalų ir stiprų gėrimo „Bayerischer Bärwurz“ aromatą galima gauti tik naudojant šaknis. Kiti augalai, turintys panašių juslinių savybių, pvz., salierai, vaistinė gelsvė ar jų ekstraktai, nenaudojami.

Bavarijos vietovė, kurioje auga Bärwurz augalai, tęsiasi nuo kalnų ir aukštumų vietovių Alpių priekalnėse iki kalnų aukštumų – tokių kaip Alpės ir Bavarijos Miškas – ir iki žemutinių kalnų vietovių ir priekalnių aukščio, pavyzdžiui, Frankonijos miško ir Fichtelio kalnų.

Tam, kad Bärwurz augalų šaknų užtektų žaliavai, būtina, kad augalai augtų iki aštuonerių metų, kol jų šaknis galima naudoti spiritinio gėrimo „Bayerischer Bärwurz“ gamybai.

Spiritinio gėrimo „Bayerischer Bärwurz“ gamybos būdai labai skiriasi – nuo tik iš Bärwurz augalų pagaminto macerato ar Bärwurz augalų degazuotojo substrato naudojimo iki tik iš Bärwurz augalų pagaminto distiliato, iš Bärwurz augalų pagaminto macerato ir distiliato mišinio arba iš Bärwurz augalų pagaminto macerato ir distiliato ir žemės ūkio kilmės etilo alkoholio mišinio naudojimo.

Pirma, naudojamos Bärwurz augalų šaknys nuplaunamos, susmulkinamos ar sumalamos.

Jeigu antrajame etape gamintojas nusprendžia gaminti iš Bärwurz augalų gaminamą maceratą ar degazuotąjį substratą, šaltas ekstraktas (maceratas) ar karštas ekstraktas (degazuotasis substratas) gaunamas iš nuplautų ir susmulkintų Bärwurz augalų šaknų, ir į jį įpilama žemės ūkio kilmės etilo alkoholio. Šio proceso, kuris gali trukti savaites arba mėnesius, metu šaknys švelniai išleidžia eterinių aliejų kvapą, spalvą ir skonį.

Jeigu gamintojas antrame etape nusprendžia gaminti iš Bärwurz augalų gaminamą distiliatą, pirmiausia Bärwurz augalų šaknys yra maceruojamos, o tada plaunamos bei smulkinamos ir įpilama žemės ūkio kilmės etilo alkoholio. Norint atlikti šį tipinių aromatų ekstrahavimo būdą, maceruojant taip pat reikia, kad produktas būtų laikomas tam tikrą laiką prieš jį distiliuojant.

Kaip minėta pirmiau, gamybos metodai skiriasi, tai pasakytina ir apie distiliavimo procesą, kai kartais vėl galima įpilti žemės ūkio kilmės etilo alkoholio.

Po distiliavimo produktas paprastai laikomas ir (arba) paliekamas brandinti tinkamose talpyklose (pvz., ąžuolo ar plieno statinėse) iki dešimties metų, siekiant sušvelninti galutinį produkto skonį.

Po laikymo arba brandinimo gamybos procesas užbaigiamas ir atliekami šie veiksmai:

— galimai sumaišomi įvairūs iš Bärwurz augalų pagaminti distiliatai ir žemės ūkio kilmės etilo alkoholis,

— iki gerti tinkamo stiprumo sumažinamas iš Bärwurz augalų pagaminto (-ų) distiliato (-ų) alkoholio kiekis, praskiedžiant vandeniu;

— išpilstoma į tinkamas talpyklas, dažniausiai rudus akmens keramikos butelius,

— ženklinama bei pakuojama.

Siekiant užtikrinti ypač aukštą ir unikalią kokybę, visi pirmiau minėti gamybos etapai turi būti atliekami geografinėje vietovėje. Sumažinus produkto alkoholio stiprumą iki tinkamo gerti, jame esantys eteriniai aliejai greitai tampa lakūs, o tai riboja paruošto vartoti spiritinio gėrimo „Bayerischer Bärwurz“ galiojimo laiką. Produktas turi būti greitai išpilstytas į butelius geografinėje vietovėje netrukus po to, kai jo stiprumas sumažinamas iki tinkamo gerti, nes kitu atveju jo kokybė greitai pradėtų blogėti. Produktas turi gerą reputaciją dėl kokybės, o greitas ir atsekamas išpilstymas į butelius geografinėje vietovėje yra labai svarbus siekiant užtikrinti nuolatinę aukštą kokybę ir palengvinti patikrinimus.

6. Ryšys su geografine aplinka arba kilme

6.1. Išsamūs duomenys apie geografinę vietovę arba kilmę, svarbūs ryšiui nustatyti

Tradicija gaminti spiritinį gėrimą iš Bärwurz augalų šaknų, atsiradusi Bavarijos Miške ir, remiantis seniausios žinomos gėrimo „Bärwurz“ spirito varyklos (Degendorfe) duomenimis, prasidėjusi 1919 m., ilgainiui išplito į kitus Bavarijos regionus, kuriuose natūraliai auga spiritinio gėrimo „Bayerischer Bärwurz“ pagrindinė sudedamoji dalis (Bärwurz augalų šaknys).

Šie regionai dažniausiai yra kalnų vietovės, esančios priekalnių ir Alpių priekalnių aukštyje. Šiuose regionuose be vyraujančio vėsaus, drėgno klimato, būdingo rytinėms aukštumoms, yra unikalios geografinės ir klimato sąlygos Bärwurz augalams augti.

Apie 1920 m. gydytojas ir Degendorfo spirito varyklos savininkas Karl’as Eckert’as be augalo poveikio atrado puikų jo distiliato skonį. 1928 m. gėrimas „Bärwurz“ buvo paminėtas Degendorfo spirito varyklos Brennerei zum Bären kainoraštyje. Taip pat spiritinis gėrimas „Bärwurz“1929 m. gruodžio 17 d. buvo užregistruotas Berlyno valstybinio patentų biuro dokumente. Pavadinimas „Bärwurz“ yra Gebärmutterwurz santrumpa (pažodžiui: gimdos šaknis); anksčiau augalai buvo vadinami tokiu pavadinimu.

6.2. Geografinės vietovės nulemtos specifinės spiritinio gėrimo savybės

Dėl pirmiau minėtų specifinių geografinių ir klimato sąlygų geografinėje vietovėje gali augti Bärwurz augalai, naudojami kaip spiritinio gėrimo „Bayerischer Bärwurz“ žaliava. Dėl šių augalų pagrindiniuose gamybos regionuose atsirado daugiau tradicinio gėrimo „Bayerischer Bärwurz“ gamintojų. Tai leido gamintojams nuolat keistis idėjomis ir tobulinti savo techninius įgūdžius bei specialias žinias, kaip apdoroti Bärwurz augalų šaknis, o tai labai prisidėjo ir toliau prisideda prie išskirtinės produkto „Bayerischer Bärwurz“ kokybės.

Laukiniai Bärwurz augalai, augantys regionuose, kurių aukštis viršija 1 000 m virš jūros lygio – pvz., Bavarijos Miške, pagrindiniame gamybos regione, – yra augalai, kurie gauna naudos iš didesnio saulės spindulių poveikio ir aktyvesnės fotosintezės bei energijos kaupimo. Be to, jie auga tarp daug kitų augalų ir todėl gali prisidėti prie jų metabolitų, kurie patenka į dirvą. Tai tradiciškai suteikia aiškesnius aromatus ir stiprų skonį, kuriuo garsėja spiritinis gėrimas „Bayerischer Bärwurz“.

Ypač Bavarijos Miške, kuriame daugiausia dėmesio skiriama gėrimo „Bayerischer Bärwurz“ gamybai, tokie terminai kaip „Bärwurzquelle“ ir „Bärwurzerei“ („Bärwurz“ gamintojas) yra bendrovių pavadinimų sudedamosios dalys.

Bavarijoje buvo ir toliau vaidinamos pjesės, kuriose, pvz., spiritinio gėrimo „Bayerischer Bärwurz“ buteliai gali būti naudojami kaip scenos dekoracijos.

Spiritinio gėrimo „Bayerischer Bärwurz“, kaip tvirtai įsitvirtinusios kultūros vertybės Bavarijoje, statusas taip pat matomas kalbinėmis gėrimo „Bayerischer Bärwurz“ raiškos priemonėmis, kurios pateko į kalbą, pvz., „Bayerwalddiesel“ (pažodžiui: Bavarijos Miško dyzelinas).

Vietinė spauda reguliariai pasakoja apie tradicinių gamintojų gaminamą gėrimą „Bayerischer Bärwurz“.

Tradicinė spiritinio gėrimo „Bayerischer Bärwurz“ gamyba geografinėje vietovėje taip pat minima literatūros kūriniuose ir specializuotuose žurnaluose. Pavyzdžiui, šią citatą galima rasti Karl’o May’aus knygoje „Der Wurzelsepp“, išleistoje 1949 m. Bavarijoje: „Geriausio gėrimo „Bärwurz“ visame Bavarijos Miške galima rasti „Kronenhof“ viešbutyje“.

Hauzenberge, Bavarijos Miško regione, esančiame pirmajame Bavarijos spiritinių gėrimų muziejuje yra paroda, kurioje apžvelgiama ir paaiškinama tradicinė spiritinio gėrimo „Bayerischer Bärwurz“ gamyba. Pavyzdžiui, sukurtas „Bärwurz filmas“, kuriame parodoma istorinė gamybos raida geografinėje vietovėje.

Be to, Bėbracho mieste yra „Gläserne Distille“ spiritinių gėrimų muziejus, kuriame rodomas kitas „Bärwurz filmas“ apie spiritinio gėrimo „Bayerischer Bärwurz“ gamybos tradicijas. Be to, muziejuje parodomas distiliavimo procesas, naudojamas gaminant gėrimą „Bayerischer Bärwurz“.

Spiritinis gėrimas „Bayerischer Bärwurz“ įrašytas į tradicinių Bavarijos patiekalų duomenų bazę (www.spezialitaetenland-bayern.de). Kad produktas, patiekalas ar gėrimas būtų įtrauktas į duomenų bazę, jis turi atitikti keletą reikalavimų. Gaminiai turi būti gaminami arba auginami regione ne trumpiau kaip 50 metų. Gaminys taip pat turi turėti (gamybos) istoriją, rodančią, kad produktas yra glaudžiai susijęs su regionu, kuriame jis gaminamas ar apdorojamas. Paskutinis, bet ne mažiau svarbus dalykas – vartotojai turi manyti, kad produktas yra tipiškai bavariškas arba būdingas Bavarijos regionui.

7. Europos Sąjungos, nacionalinės ir (arba) regioninės nuostatos

7.1. Teisinis pagrindas

— ES maisto teisės aktai (įskaitant Reglamentą (ES) Nr. 1169/2011)

— ES spiritinių gėrimų teisės aktai (įskaitant Reglamentą (EB) Nr. 110/2008, o nuo 2021 m. gegužės 25 d. – Reglamentą (ES) 2019/787)

— Nacionaliniai spiritinių gėrimų teisės aktai (federaliniai teisės aktai), spiritinių gėrimų teisės aktai (federaliniai teisės aktai)

7.2. Reikalavimo (-ų) aprašymas

— Ženklinimo taisyklės

— Produkto specifikacijos

8. Pareiškėjas

8.1. Valstybė narė, trečioji šalis arba juridinis ar fizinis asmuo

Bundesministerium für Ernährung und Landwirtschaft (BMEL), Referat 414 (Wein, Bier, Getränkewirtschaft) (Federalinė maisto ir žemės ūkio ministerija (BMEL), 414 skyrius (Vyno, alaus ir gėrimų sektorius))

8.2. Visas adresas (gatvė, namo numeris, vietovė, pašto kodas, šalis)

Rochusstraße 1 53123 Bonn DEUTSCHLAND 414@bmel.bund.de

9. Geografinės nuorodos papildymas

a) Pagrindinės taisyklės dėl geografinės nuorodos „Bayerischer Bärwurz“ papildymo:

pagal galiojančius Sąjungos teisės aktus dėl spiritinių gėrimų, pavadinimą „Bayerischer Bärwurz“ galima papildyti tik:

— b punkte nurodytais terminais arba

— kitais nei b punkte nurodytais terminais, jeigu galima įrodyti, kad jie buvo plačiai vartojami 2008 m. vasario 20 d.;

b) papildymas ne geografiniais terminais:

— jei prie pavadinimo „Bayerischer Bärwurz“ pridedama informacija apie brandinimą ar laikymą, tokie produktai turi būti laikomi arba brandinami mažiausiai šešis mėnesius.

Amžiaus nurodymui taikomos šios taisyklės:

šešis mėnesius brandinti produktai gali būti ženklinami kaip „brandūs“;

mažiausiai vienus metus brandinti produktai gali būti ženklinami kaip „brandinti“,

— jeigu prie spiritinio gėrimo „Bayerischer Bärwurz“ pavadinimo pridedami su kokybe susiję terminai (pvz., aukštos kokybės, aukščiausios kokybės ar stalo), produktai turi būti daug geresnės kokybės nei standartiniai variantai. Pavyzdžiui, naudojamas tik iš Bärwurz augalų pagamintas distiliatas arba iš Bärwurz augalų pagamintas distiliatas laikomas ilgiau arba tam tikru laikymo būdu.

Produktams, kurie buvo visiškai pagaminti toje pačioje įmonėje, t. y. distiliuoti, praskiesti vandeniu iki tinkamo gerti stiprumo ir išpilstyti į butelius, gali būti naudojamas papildomas ženklinimas „distiliuotas ir išpilstytas spirito varykloje“.

10. Specialios ženklinimo taisyklės

—

(1) OL L 130, 2019 5 17, p. 1.